b'\n_START_ARTICLE_\nDauidin Psalttari\n_START_PARAGRAPH_\nDauidin Psalttari ("Daavidin psalttari") on Mikael Agricolan tekem\xc3\xa4 k\xc3\xa4\xc3\xa4nn\xc3\xb6s Raamatun Psalmien kirjasta. Se ilmestyi vuonna 1551. K\xc3\xa4\xc3\xa4nn\xc3\xb6sty\xc3\xb6 oli osa Agricolan raamatunsuomennosty\xc3\xb6t\xc3\xa4, josta oli kolme vuotta aiemmin ilmestynyt Uuden testamentin suomennos Se Wsi Testamenti. _NEWLINE_Psalmien suomennos on osaksi Agricolan omaa ty\xc3\xb6t\xc3\xa4, osaksi Paavali Juustenin ja h\xc3\xa4nen oppilaidensa Turun katedraalikoulussa tekem\xc3\xa4\xc3\xa4 suomennosta. Psalmit on k\xc3\xa4\xc3\xa4nnetty suurimmaksi osaksi Lutherin saksankielisest\xc3\xa4 Raamatusta, mutta apuna k\xc3\xa4ytettiin my\xc3\xb6s muita l\xc3\xa4hteit\xc3\xa4._NEWLINE_Psalttarin esipuhe sis\xc3\xa4lt\xc3\xa4\xc3\xa4 kuvauksen suomalaisten vanhoista jumalista. Kunkin psalmin alussa on lyhyt yhteenveto sen sis\xc3\xa4ll\xc3\xb6st\xc3\xa4. Lis\xc3\xa4ksi psalttari sis\xc3\xa4lt\xc3\xa4\xc3\xa4 240 reunahuomautusta. Agricola oli k\xc3\xa4\xc3\xa4nt\xc3\xa4nyt osan psalmeista jo vuonna 1544 ilmestyneeseen Rucouskiriaan. Niiden osalta h\xc3\xa4n on suorittanut usein huomattavaakin kielen korjaamista. N\xc3\xa4it\xc3\xa4 vertaamalla on voitu tutkia, kuinka Agricolan k\xc3\xa4sitykset suomen kirjakielest\xc3\xa4 ovat kehittyneet ajan kuluessa._NEWLINE_Agricola jatkoi Vanhan testamentin k\xc3\xa4\xc3\xa4nn\xc3\xb6sty\xc3\xb6t\xc3\xa4 jo samana vuonna teoksella Weisut ia Ennustoxet.\n_START_SECTION_\nEsipuhe\n_START_PARAGRAPH_\nEnnen ensimm\xc3\xa4ist\xc3\xa4 psalmia psalttari sis\xc3\xa4lt\xc3\xa4\xc3\xa4 Agricolan esipuheen. Esipuheen loppupuolella mainitaan vanhoja suomalaisia jumalia. Agricola esittelee 12 h\xc3\xa4m\xc3\xa4l\xc3\xa4isten ja 12 karjalaisten jumalaa. Agricolan valitsema lukum\xc3\xa4\xc3\xa4r\xc3\xa4 12 j\xc3\xa4ljittelee kreikkalaisten ja roomalaisten jumalaj\xc3\xa4rjestelmi\xc3\xa4. Jumalten esittelyn j\xc3\xa4lkeen Agricola esitt\xc3\xa4\xc3\xa4 (nykysuomeksi k\xc3\xa4\xc3\xa4nnettyn\xc3\xa4): "Eik\xc3\xb6 se kansa vimmattu ole, joka n\xc3\xa4it\xc3\xa4 uskoo ja rukoilee".'